Гуэлым къыщыхъуар

Хъыбар

 Гуэлым и тхыцIэ щхъуан­тIэр пщэдджыжь жьыбгъэм игъэт­хытхырт. Ды­гъэм зиIэ­тырт, пIащIэу. Ар и бзий Iэпэ­хэмкIэ жы­­­г­ыщхьэхэм къыщ­хьэпры­Iэ­бы­кIыу­рэ, псыщхьэм гуапэу къытелъэщIы­хьырт. ПщэдджыжьитI хъуауэ мы зэманым ири­хьэ­лIэу Темыр гуэлым кIуэрт. Ар къуажэ щIалэ цIыкIут, къалэм щы­хьэ­щIэу арат.
 Нышэдиби Темыр къэсщ, зитIэщIри, зы­къомрэ псым хэплъэу щыса нэужь, дзыхь­мыщI-дзыхьмыщIу Iуфэм еувэхри, жыг къудамэ иIыгъыр имыу­тIып­щу­рэ, лъэбакъуитI-щы ичащ. Псыр и бгым къы­хуэс щыхъум, Темыр и гу­щIыIум тегъуалъхьэри, псын­щIэу елъэ­къуауэу щIидзащ. АрщхьэкIэ, псы щIы­­Iум зы­щи­мыIыгъыфу, IуфэмкIэ еу­нэ­тIыж.
 Ерыщу еIэ пэтми, Iуфэм зэремы­сы­лIэ­­жы­фар и жагъуэ хъуауэ, псым къы­хэкIыжри, Те­мыр пшахъуэ хуабэм хэгъуэлъхьащ. Абдеж ири­хьэлIэу гуэлым къэсащ щIалэ цIыкIуитI, хьэфэ камерэ гъэпща яIыгъыу. Я щыгъынхэр напIэзыпIэм зыщадзри, ахэр псым хэп­кIащ, я хьэфэ шэрхъым зыкIэращIэри, псы­кум­кIэ яунэтIащ, зэрыгъэкIийуэ.
 Темыр къызэфIэтIысхьауэ еплъырт щIа­лэ цIыкIухэр Iэзэу зэресым, абыхэм ехъуапсэрт. Абы ищIэрт ахэр зытес камерэр пIыгъмэ, псым узэ­ры­щIи­мылъэфэнур. Апхуэдэ иIамэ, езыри псыкум нэс кIуэфынтэкъэ! Къуажэм къикIа щIалэ цIыкIум игъэщIагъуэрт мо тIур камерэм къелъэурэ къаз шырым хуэдэу псым зэресыр. Ахэр зэрызехьэу къызэрехуэкIырт, есынкIэ зэпеуэрт. Темыр игурэ и щхьэрэ зэбгъэжырт абыхэм хуэдэу Iэзэу зэремысыфым щхьэкIэ. «Ди къуажэм мыпхуэдэ гуэл диIамэ, сэри сесыфыну къы­щIэ­кIынт абыхэм хуэдэу», – егупсысырт ар.
 Темыр, тIэкIуи зэгуэпауэ, къелъа­пI­эм дэ­­­кIуеящ, арщхьэкIэ, зэреплъыхыу и щхьэр уназэри, къикIуэтыжащ, шынауэ. Ар зылъэ­гъуа щIалэ цIыкIуитIыр къелъапIэм дэжеящ, Темыр ауан къащIурэ.
 - Еу-уей, мыбы уемылъэфу ара?! – жи­­Iэ­ри, зы щIалэ цIыкIур, пцIащ­­хъуэм хуэ­дэу, къелъапIэм те­лъэт­ри, и Iэхэр япэ иту псым хэ­лъащ «жьгъумпI» жригъэIэу. Мыдрейр, тIэ­кIу нэ­­­хъы­­жьыфэ зытетыр, Темыр къыбгъэ­ды­­хьэ­ри, и Iэр и дамащхьэм къытрилъхьащ:
 - Умышынэ, – жиIащ абы хуэму, – ушы­нэмэ, зэи уелъэфынукъым!
 - Хэт шынэр? Сэри?
 - Шынэни хуейкъым! Къеплъыт мы­дэ, мис мып­хуэдэу щIыи, уи щхьэр егъэ­­­зыхауэ елъэ!
 Темыр тегушхуауэ къелъапIэм и гъунэ дыдэм Iухьэри, къеплъыхащ. Зэуэ и гум зихузри, къикIуэтыжащ. Абы ири­хьэ­лIэу кIий макъ къэ­Iуащ:
 - Сетхьэлэ! Уэ сетхьэлэ мыгъуэ!
 Темыр кIий макъыр къыз­ди­Iу­кIам­кIэ зэуэ плъащ. Абы къилъэгъуащ зэм щIэм­­брыуэу, зэ­ми къыщIэщыжу псым хэлъ щIалэ цIыкIур.
 - А-уей, мэгушыIэ, – жиIащ Темыр къыб­гъэдэт щIалэ цIыкIум, псымкIэ мыплъэххэу.
 - Хьэуэ, пэж дыдэу етхьэлэ, – жиIэри Те­мыр зэуэ псым хэлъащ.
 Псым къыщIэмбрыужа нэужь, зы­къи­­щIэж­ри, елъэкъуауэу щIидзащ, езыри псым итхьэ­лэнкIэ зэрыхъунум ири­-шы­нэжауэ. Асыхьэту езыми кIийуэ щIи­дзащ:
 - Сетхьэлэ! Уау, сетхьэлэ!
 Ар зэрылъэкIкIэ псынщIэу елъэкъуэуащ, псым зыщIримыгъэлъэфэну. Ар­щхьэкIэ, зэ­ры­хъуари имыщIэу, псым зэуэ щIэ­тIы­сы­кIащ…
 ЩIалэ цIыкIуитIыр къыбгъэдэсу псы Iуфэм Iусу зыкъэзыщIэжа Темыр щIэупщIащ:
 - Дауэ псым сыкъызэрыхэфхыжар?
 Модрей тIур гужьеяуэ абы къеплъу щыст.
 - Укъыхэтхыжащ… Сэращ псори зи зэ­раныр, уэ пщIэнум сеплъыну зыс­­- щ­Iауэ арат, – зиу­­мысыжащ зым.
 Абы лъандэрэ зы мази дэкIакъым, ауэ иджы Темыр и ныбжьэгъуитIым япеуэу гуэлым нэхъ и бгъуапIэ дыдэм дежкIэ зэпро­сыкIри къы­зэп­росыкIыж.